Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni - Niffaċċjaw l-isfida ta’ prezzijiet taż-żejt aktar għoljin /* KUMM/2008/0384 finali */





[pic] | IL-KUMMISSJONI TAL-KOMUNITAJIET EWROPEJ | Brussell 13.6.2008 KUMM(2008)384 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Niffaċċjaw l-isfida ta’ prezzijiet taż-żejt aktar għoljin KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Niffaċċjaw l-isfida ta’ prezzijiet taż-żejt aktar għoljin INTRODUZZJONI F’dawn l-aħħar għaxar snin id-dinja għaddiet minn perjodu twil ta’ tkabbir. Il-globalizzazzjoni u l-iżvilupp ta’ ekonomiji emerġenti kbar bħaċ-Ċina u l-Indja għenu sabiex miljuni ta’ persuni nqalgħu mill-faqar u jinsabu fi triqithom lejn il-prosperità. L-UE wkoll gawdiet minn dan kollu, espandiet swieq għall-prodotti u s-servizzi tagħha u ħolqot impjiegi ġodda għall-Ewropej. Madankollu, il-biċċa l-kbira ta’ dan it-tkabbir kien imsejjes fuq is-suppożizzjoni li l-materja prima meħtieġa biex issostni żieda fil-konsum tibqa’ faċilment aċċessibbli u abbundanti. Kulma jmur qed isir aktar ovvju li ħafna tipi differenti ta’ materja prima m'hix ineżawribbli u li l-pressjoni ta' domanda aktar għolja twassal għal prezzijiet ogħla għal dawk li bdew jiskarsaw. Dan l-aħħar kull wieħed u waħda minna rrealizza x’inhu jiġri b'mod ċar hekk kif il-prezzijiet ta’ l-ikel u taż-żejt għolew drastikament. Filwaqt li m’hemm l-ebda dubju dwar il-ħtieġa li l-gvernijiet jieħdu azzjoni fuq terminu qasir li ttaffi l-impatt fuq dawk il-partijiet tas-soċjetà li huma l-aktar vulnerabbli, teżisti wkoll il-ħtieġa ta’ bidla li tħares aktar fil-bogħod lejn modi aktar sostenibbli ta’ produzzjoni u konsum. L-UE kienet fost l-ewwel li tat dan il-messaġġ fis-sejħiet tagħha favur azzjoni kontra t-tibdil fil-klima. Hemm raġunijiet ta' sigurtà, kif ukoll raġunijiet ekonomiċi, soċjali u ambjentali validi għall-promozzjoni ta' użu aktar effiċjenti ta' l-enerġija flimkien ma' l-iżvilupp ta’ alternattivi sostenibbli minflok il-fjuwils fossili. L-iskop ta’ din il-Komunikazzjoni huwa li tipprovdi bażi għal diskussjoni fil-Kunsill Ewropew u ma’ sħab l-UE u l-partijiet interessati tagħha dwar kif nistgħu naġġustaw l-għajxien tagħna fil-kuntest ta’ prezzijiet għoljin taż-żejt fis-snin li ġejjin. Teżisti rabta ċara bejn l-analiżi u r-rakkomandazzjonijiet imfissra f’dan id-dokument u l-Komunikazzjoni reċenti tal-Kummissjoni dwar il-prezzijiet ta’ l-ikel[1]. Flimkien, dawn joffru qafas li jgħin lill-Istati Membri jlaħħqu ma' l-impatt immedjat taż-żidiet drammatiċi tal-prezzijiet, u modi fuq terminu medju/twil ta' żmien kif jaġġustaw irwieħhom għal restrizzjonijiet ġodda fuq ir-riżorsi biex b’hekk l-isfidi nibdluhom f’opportunitajiet. Dan l-aħħar il-prezzijiet internazzjonali taż-żejt laħqu ċifri li qatt ma ġew irreġistrati qabel. L-istimi jindikaw li l-prezzijiet għolja taż-żejt li hawn bħalissa se jħallu impatti li se jdumu jinħassu għal żmien twil, inaqqsu t-tkabbir u jżidu l-inflazzjoni fl-ekonomija ta’ l-UE. Minħabba l-ispejjeż ogħla ta’ l-elementi produttivi u tat-trasport, il-prezzijiet għoljin taż-żejt jgħollu l-prezzijiet ta’ l-ikel. Dawn il-livelli ta' prezzijiet għoljin se joħonqu l-kapaċità ta' l-akkwist taċ-ċittadini kollha ta' l-UE, u jħallu l-akbar impatt tagħhom fuq dawk il-familji bl-aktar dħul baxx, filwaqt li jitfgħu piż fuq in-negozju. Is-setturi li l-aktar jikkunsmaw enerġija, kif ukoll dawk tat-trasport u l-agrikoltura, u partikolarment tas-sajd, qed jintlaqtu bil-kbir u qegħdin iħabbtu wiċċhom ma’ proċess diffiċli ta’ aġġustament. Globalment, prezzijiet taż-żejt aktar għoljin jimplikaw ammont imdaqqas ta’ dħul li jiġi trasferit mill-pajjiżi li jikkunsmaw iż-żejt għal dawk li jipproduċuh, f’dan il-każ mill-UE lejn għadd żgħir ta’ pajjiżi terzi. Bħala eżempju, iż-żieda fil-prezzijiet medji taż-żejt din is-sena mil-livelli ta’ l-2007 jittraduċu ruħhom f’żieda ta’ madwar €80 biljun fit-trasferiment annwali tad-dħul ta' l-UE lil pajjiżi li jipproduċu ż-żejt. Għalkemm is-sehem ta’ l-ispejjeż ta’ l-enerġija bħala proporzjon tal-PGD ta’ l-UE naqas, l-ekonomija tagħha hija aktar dipendenti fuq iż-żejt impurtat milli kienet fl-1995[2] u għalhekk hija aktar esposta għall-impatt ta' tibdil fil-prezzijiet. Fl-imgħoddi, meta l-prezzijiet għolew drastikament, dawn kienu marbuta l-aktar ma’ fatturi temporanji: din id-darba, il-prezzijiet għoljin taż-żejt ġejjin minn bidla strutturali fil-bilanċ bejn il-provvista u d-domanda għaż-żejt fl-ekonomija globali, u għalhekk x’aktarx li dawn il-prezzijiet taż-żejt iżommu din ix-xejra f’termini minn medji sa twal. L-UE antiċipat din il-bidla strutturali fid-deċiżjonijiet tagħha li tagħżel it-triq ta’ l-iffrankar ta’ l-enerġija, ta’ l-iżvilupp ta’ enerġija li tiġġedded u li tittrasforma ruħha f’ekonomija li tuża livelli baxxi ta’ karbonju u tuża l-enerġija b’mod effiċjenti, filwaqt li tkun anqas dipendenti fuq provvisti impurtati. Jekk tittieħed azzjoni deċiżiva issa, l-ekonomija ta' l-UE tkun tista' tibqa' kompetittiva u flessibbli fis-suq globalizzat tal-prodotti, servizzi u merkanzija. Barra minn hekk din se tipprovdi opportunitajiet ta' riċerka, innovazzjoni u investiment li jistgħu jiġu sfruttati mill-kumpaniji ta’ l-UE. Għalhekk il-politika li twieġeb għax-xokk tal-prezzijiet għoljin taż-żejt li għaddejjin minnu bħalissa għandha tkun waħda li tiffaċilita dawn l-aġġustamenti u tħejji l-ekonomiji ta’ l-UE biex jadattaw għal dawn iċ-ċirkostanzi ġodda fil-prezzijiet taż-żejt. Dan il-proċess għandu jkun akkumpanjat minn miżuri effikaċi li jilqgħu għall-impatti immedjati ta’ dawn l-aġġustamenti fuq is-setturi tas-soċjetà li l-aktar jinsabu f’qagħda vulnerabbli. Madankollu, jeħtieġ li nitgħallmu mill-iżbalji ta’ l-imgħoddi, għalhekk dawn il-miżuri għandhom ikunu ffokati u jevitaw li joħolqu effetti ġodda ta’ distorsjoni. Fl-istess ħin jeħtieġ li s-sigurtà tal-provvista ta’ l-enerġiija ta’ l-UE tiġi garantita biex titnaqqas il-vulnerabbiltà għal varjazzjonijiet ulterjuri fil-prezzijiet li huma possibbli fis-suq internazzjonali. Iż-żIEDA DRASTIKA TAL-PREZZ TAż-żEJT F’dawn l-aħħar xhur, il-prezzijiet taż-żejt għolew b’mod sostanzjali u mhux mistenni, u f’termini reali laħqu l-ogħla livelli sa minn tmiem is-snin sebgħin. Fi tmiem Mejju, iż-żejt mhux raffinat Brent kien qed jinbiegħ $132 kull barmil, aktar mid-doppju mil-livelli ta' sena ilu. Il-prezz medju taż-żejt matul l-ewwel 5 xhur ta’ l-2008 kien ta’ $105 meta mqabbel mal-medja ta’ $73 kull barmil fl-2007, meta l-prezzijiet kienu diġà ttriplaw meta mqabbla mal-livell ta’ l-2002 ($25). Iċ-ċaqliq fir-rati tal-kambju, partikolarment id-diprezzament tad-dollaru, sa ċertu punt taffew l-impatt ta’ dawn iż-żidiet fuq l-ekonomija ta’ l-UE. Madankollu, sa Mejju 2008, il-prezzijiet f'ewro kienu 90% ogħla milli fil-bidu ta' l-2007. Il-prezzijiet tal-fjuwil tal-konsumaturi fl-UE kienu qegħdin jiżdiedu drastikament b’mod konformi ma’ l-istess xejriet fil-prezz taż-żejt mhux raffinat. Għalkemm iż-żieda perċentwali tal-prezzijiet tal-konsumatur kienet iżgħar minħabba r-rata ta' tassazzjoni, mill-bidu tas-sena l-prezzijiet medji tal-konsumatur fl-UE-27 żdiedu b’6% fil-każ tal-petrol (Euro-super 95), b’14% għad-diżil u bi 17% għaż-żejt tat-tisħin. F’ċerti setturi bħall dak tal-fjuwil marittimu u l-fjiwul użat għat-trasport bl-ajru, li m'humiex intaxxati, iż-żidiet perċentwali kienu ogħla. Il-prezzijiet tal-faħam u l-gass segwew din ix-xejra, u l-prezz tagħhom għola b’mod daqstant mgħaġġel, jekk mhux aktar, matul dawn l-aħħar 12-il xahar. Dan ifisser li l-prezzijiet għoljin tal-gass ittraduċew ruħhom fi prezzijiet għoljin ta’ l-enerġija, u tefgħu pressjoni fuq l-utilitajiet madwar l-Ewropa biex iżidu l-prezzijiet. Il-livelli kurrenti tal-prezzijiet reali jinsabu 'l fuq mill-massimu li ntlaħqu fl-ewwel snin tat-tmeninijiet. L-evoluzzjoni tal-prezzijiet taż-żejt mhux raffinat[3] turi li l-prezzijiet għoljin m’humiex eventwalitajiet rari. Madankollu, fl-2001, il-prezzijiet reali, li kienu baqgħu f’livell kostanti għal aktar minn għaxar snin, qabdu xejra regolari ta' żieda fil-prezz, b'aċċelerazzjoni drastika fl-2007. Ċerti analisti qegħdin ibassru li l-prezzijiet jistgħu jibqgħu għoljin jew inkella jiżdiedu aktar fix-xhur li ġejjin. GħALIEX GħOLEW IL-PREZZIJIET? INTERAZZJONI KUMPLESSA BEJN FATTURI TA’ DOMANDA U PROVVISTA Iż-żieda kurrenti fil-prezzijiet taż-żejt irriżultat l-aktar minħabba bidla strutturali maġġuri fil-forniment u d-domanda taż-żejt fl-ekonomija globali. Provvista taż-żejt kostanti, jew saħansitra kemmxejn imnaqqsa, qiegħda ssibha diffiċli li żżomm il-pass ma’ domanda globali li qed dejjem togħla. Ix-xokkijiet fil-prezz taż-żejt li seħħew fl-imgħoddi, bħal dak tas-sebgħinijiet, ġraw minħabba restrizzjonijiet fil-provvista imposti mill-pajjiżi li jipproduċu ż-żejt. Din id-darba l-prezzijiet qegħdin jogħlew minħabba interazzjoni bejn sensiela kumplessa ta’ fatturi marbuta mad-domanda u l-provvista. Il-konsum taż-żejt fil-pajjiżi ta' l-OECD qiegħed jonqos. Mill-2005 id-domanda għaż-żejt mill-pajjiżi ta’ l-OECD naqset minħabba r-ritmu aktar kajman tat-tkabbir ekonomiku, prezzijiet ogħla, kif ukoll minħabba politiki dwar l-użu aktar effiċjenti ta' l-enerġija. L-Aġenzija Internazzjonali ta’ l-Enerġija tbassar li dawn ix-xejriet se jissuktaw fl-2008. L-ekonomiji emerġenti, partikolarment iċ-Ċina u l-Indja, jinsabu fuq quddiem nett tar-raġunijiet għaż-żieda fid-domanda fil-bqija tad-dinja. L-importazzjonijiet netti taż-żejt f’dawn iż-żewġ pajjiżi flimkien huma maħsuba li se jiżdiedu minn 5.4 milun barmil kuljum (mb/d) fl-2006 għal 19.1 mb/d fl-2030 – ammont li jaqbeż l-importazzjonijiet ta’ l-Istati Uniti u l-Ġappun magħdudin f’daqqa[4]. Id-domanda qiegħda tiżdied b’ritmu mgħaġġel anke fil-pajjiżi li jipproduċu ż-żejt fil-Lvant Nofsani u fl-Asja. Fl-2008, it-tkabbir fid-domanda tal-pajjiżi li mhumiex imsieħba fl-OECD jammonta għal 3.7% jew 1.4 mb/d. Ir-raġunijiet ta’ din iż-żieda huma t-tkabbir ekonomiku u d-dħul addizzjonali mill-esportazzjonijiet taż-żejt. Barra minn hekk, id-domanda f’ħafna pajjiżi hija appoġġjata minn sussidji eżistenti fuq il-fjuwils, imfassla biex iħarsu lill-konsumaturi domestiċi minn prezzijiet dejjem jogħlew. Dawn jitfgħu piż kbir fuq il-finanzi pubbliċi, u jieħdu riżorsi li minflok jistgħu jintużaw għal politiki ta' żvilupp u tkabbir b’effett aktar dejjiemi. Ċerti pajjiżi wrew l-intenzjoni tagħhom li jwaqqfu, jew inkella jnaqqsu, il-kontrolli fuq il-prezzijiet jew is-sussidji (il-Malasja, l-Indja, it-Tajwan u t-Tajlandja). Għalissa ċ-Ċina għadha żżomm limiti fuq il-prezzijiet biex trażżan l-inflazzjoni. F’dan l-isfond, il-produzzjoni taż-żejt fuq terminu qasir x’aktarx li żżomm il-pass ta' domanda kostantement għolja. Firxa wiesgħa ta' restrizzjonijiet u inċertezzi jinfluwenzaw il-limitu u r-ritmu li bih il-kapaċità maħżuna tista’ tintuża. Għadd kbir ta’ bjar taż-żejt għoddhom inħlew, u l-kapaċità ta’ produzzjoni tagħhom qiegħda tnaqqas. Ċifri ta’ l-IEA juru li din is-sena huma meħtieġa 3 miljun barmil addizzjonali ta’ provvisti ġodda kuljum biex jagħmlu tajjeb għat-tnaqqis fil-provvista eżistenti. L-għadd u d-daqs ta’ bjar taż-żejt ġodda qegħdin jonqsu. Il-prezzijiet stabbli ta’ l-imgħoddi u l-inċertezza dwar il-livelli tad-domanda fil-ġejjieni wasslu għal tnaqqis ta’ esplorazzjoni ta’ bjar taż-żejt ġodda u għal investiment limitat fit-teknoloġija. L-ispejjeż tat-tħaffir ta’ bjar taż-żejt ġodda u t-tħejjija tagħhom għall-produzzjoni huma għoljin u r-riżultati aħħarija jieħdu ħafna żmien. Il-prezz biex wieħed jiżviluppa bir taż-żejt illum jiswa d-doppju tal-prezz ta' tliet snin ilu. Ħafna mill-bjar taż-żejt potenzjali jinsabu f'"depożiti mhux konvenzjonali", f'żoni li diffiċilment jintlaħqu, bħal f'ramel tal-qatran ( tar sands ) jew żejt fi blat tafli (. It-taxxi għoljin għall-estrazzjoni imposti minn xi pajjiżi li jipproduċu ż-żejt jistgħu wkoll inaqqsu l-inċentiv għal investimenti upstream ġodda. Fi kliem ieħor, illum l-iżvilupp ta’ provvisti ġodda jiswa aktar. Barra minn kunsiderazzjonijiet dwar spejjeż, l-esplojtazzjoni ta’ “depożiti mhux konvenzjonali” tħalli impatti negattivi ħafna fuq l-ambjent, inkluż aktar emissjonijiet ta’ gass b’effett serra meta mqabbel ma’ għejun konvenzjonali. Kumplikazzjoni ulterjuri hija n-nuqqas ta’ tagħmir u persunal bi kwalifiki teknoloġiċi u l-kapaċitajiet ta' inġinerija neċessarji għall-ħidma f'esplorazzjonijiet ġodda. L-akbar potenzjal għat-tkabbir ulterjuri tal-produzzjoni taż-żejt hija kkonċentrata fil-Lvant Nofsani u fil-pajjiżi ta' l-OPEC, fejn kumpaniji ġestiti mill-Istat jiddominaw fl-estrazzjoni u l-produzzjoni. Il-kumpaniji nazzjonalizzati jirreaġixxu anqas għall-forzi tas-suq u huma anqas lesti li jinvestu f'avvanzi teknoloġiċi. L-OPEC żammet politika kawta ħafna fir-rigward tal-possibbiltajiet ta’ żieda fil-provvista taż-żejt mhux raffinat u ta' l-allokazzjoni ta' investimenti maġġuri biex tiżdied il-kapaċità tal-produzzjoni. Tfixkil fir-raffineriji u restrizzjonijiet fil-kapaċità wkoll influwenzaw il-livell ta’ provvista fin-negattiv. Il-kapaċità globali tar-raffineriji ma żdiditx fl-aħħar snin, billi ma kinitx ikkunsidrata bħala investiment vijabbli meta l-prezzijiet taż-żejt kienu baxxi. Barra minn hekk, l-ispejjeż biex jinbnew impjanti ġodda għola f’daqqa. Il-problemi reċenti f’xi raffineriji, wara l-ħsara kkawżata mill-uragani Katrina u Rita fl-Istati Uniti u fil-Golf tal-Messiku, komplew naqqsu ulterjorment il-kapaċità tal-produzzjoni. Fl-Ewropa, filwaqt li l-kapaċità globali mhix sodisfaċenti, ir-raffineriji m'humiex armati biex jipproċessaw ċerti tipi ta' fjuwil fi kwantitajiet suffiċjenti, jiġifieri d-diżil, u dan iħalli l-Ewropa dipendenti fuq l-Istati Uniti li tbigħilha l-produzzjoni żejda ta’ petrol tagħha filwaqt li tistrieħ fuq ir-Russja għal provvisti li jagħmlu tajjeb għat-tnaqqis fil-produzzjoni tad-diżil fl-Ewropa. Xi fatturi oħra ta’ natura temporanja aċċentwaw ix-xejriet tal-prezz Il-produzzjoni qawwija f’ċerti żoni tad-dinja hija diffiċli minħabba diversi fatturi – dawn jinkludu s-sabutaġġ intermittenti ta' katusi jew ir-riskju minħabba kunflitti armati fin-Niġerja u fl-Iraq, interruzzjonijiet fil-kapaċità ta' estrazzjoni minħabba temp ħażin fil-Golf tal-Messiku u tħassib b’rabta mas-sigurtà fiż-żona tal-Golf tal-Persja. Id-dgħjufija tad-dollaru kkontribwiet għall-pressjoni fuq il-prezzijiet taż-żejt, billi l-investiment fiż-żejt kien qed jitqies bħala lqugħ kontra d-deprezzament ulterjuri tal-munita u ta’ l-inflazzjoni li reġgħet għolliet rasha. Bl-istess mod kif ġara fis-swieq tal-merkanzija, ċerti investituri li kienu qed ifittxu alternattivi fi żmien ta’ inkwiet fis-swieq finanzjarji allokaw kapital ġdid fis-swieq globali taż-żejt. Fl-ewwel tliet xhur ta’ l-2008 l-influssi fis-swieq tal-merkanzija kienu stmati li jammontaw għal $70 biljun, u dan jimplika żieda qawwija f’xejra li ilha evidenti għal diversi snin. Madankollu, f’dan l-istadju l-livell ta’ influwenza ta’ żieda fl-attività minn investituri mhux kummerċjali fuq il-prezzijiet taż-żejt m’huwiex daqstant ċar. Hemm xi indikazzjonijiet li r-rabtiet bejn is-swieq immedjati u dawk prospettivi wasslu għaż-żieda reċenti fl-instabbiltà tal-prezzijiet f’terminu qasir, għalkemm teżisti l-ħtieġa għal analiżi ulterjuri ta' dawn l-iżviluppi. F’termini ta’ prospetti, aktar milli fenomenu temporanju, iż-żieda fil-prezzijiet taż-żejt hija parti minn bidla strutturali. Il- World Energy Outlook ta’ l-2007 ta’ l-Aġenzija Internazzjonali ta’ l-Enerġija ġibed l-attenzjoni għal żieda fid-domanda għal provvisti ta’ enerġija mill-pajjiżi li m'humiex imsieħba fl-OECD, partikolarment miċ-Ċina u l-Indja, u bassar li, skond il-politiki attwali dwar l-enerġija, fl-2030 id-domanda globali għall-enerġija tista' tkun 50% ogħla minn dik fl-2007, bil-fjuwils fossili jkomplu jiddominaw it-taħlita tal-fjuwils u jammontaw għal 84% taż-żieda globali tad-domanda għal enerġija primarja bejn l-2005 u l-2030. Għalkemm ir-riżorsi dinjija taż-żejt huma mistennija jissodisfaw it-tkabbir tad-domanda, dan jassumi investiment adegwat li jlaħħaq man-nuqqas ta' kapaċità madwar il-katina tal-valur taż-żejt u jimplika sehem akbar ta' produttività mill-pajjiżi ta' l-OPEC. Il-kapaċità żejda mistennija tibqa' baxxa. Sakemm il-bilda politika deċiża mill-Kunsill ma tiġix implimentata, id-domanda ta’ l-UE għall-enerġija se jkollha tiġi sodisfatta mill-fjuwils fossili, b’dipendenza akbar fuq l-importazzjonijiet. Ix-xejriet bażiċi għall-2030 tal-Kummissjoni Ewropea[5] jipprevedu li fl-2030 l-ħtiġiet totali ta’ l-UE-27 se jkunu 11% ogħla milli fl-2005, minkejja titjib moderat fl-intensità enerġetika globali ta’ l-ekonomiji ta’ l-UE[6]. Iż-żejt jibqa’ l-aktar fjuwil importanti, għalkemm il-konsum tiegħu fl-2030 se jkun jaqbeż il-livelli attwali b’6% biss. It-tnaqqis sa l-2030 tas-sehem tal-fjuwils fossili fil-konsum totali ta' l-enerġija se jkun biss wieħed marġinali, bħala riżultat nett ta’ tnaqqis limitat fl-użu ta’ fjuwils solidi u taż-żejt u żieda fl-użu tal-gass naturali, li d-domanda għalih mistennija tikber konsiderevolment sa l-2030. Mingħajr l-implimentazzjoni tad-deċiżjonijiet tal-Kunsill Ewropew, fl-2030 is-sehem ta’ l-enerġija li tiġġedded fil-konsum ta’ l-enerġija primarja huwa mistenni jilħaq biss it-12%. Dan ikun ikopri madwar 60% taż-żieda fil-konsum ta’ l-enerġija primarja ta’ madwar 200 miljun tunnellata ta' ekwivalenti f’żejt bejn l-2005 u l-2030, iżda ovvjament ma tkunx biżżejjed biex tintlaħaq il-mira ta' 20% tal-konsum aħħari ta' enerġija stabbilit għall-2020, sakemm ma jintlaħaqx ftehim dwar miżuri addizzjonali. Mingħajr deċiżjonijiet għal investiment ġdid, is-sehem tan-nukleari fil-konsum totali ta’ enerġija jonqos bi ftit, minn 14% fl-2005 għal 10% biss fl-2030. Globalment, mingħajr l-impetu ta' deċiżjonijiet ta’ politika ġodda, is-sehem ta’ għejun ta’ enerġija indiġeni u ħielsa mill-karbonju jiżdied marġinalment, minn 21% fl-2005 għall 22% fl-2030. Konsegwentement, id-dipendenza fuq l-importazzjonijiet tiżdied b’14-il punt perċentwali, u tlaħħaq is-67% fl-2030. L-Ewropa tkun aktar dipendenti fuq l-importazzjonijiet għal 95% tal-konsum taż-żejt tagħha. Bl-istess mod, l-importazzjonijiet jiżdiedu għal 84% mil-livell attwali ta' 58%. F’dan ix-xenarju li sempliċement jipproġetta xejriet kurrenti mingħajr ma jikkunsidra d-deċiżjonijiet tal-Kunsill Ewropew, l-emissjonijiet ta’ CO2 relatati ma’ l-enerġija ta’ l-UE-27 jiżdiedu b’mod sinjifikanti, u jaqbżu l-livell ta’ l-1990 b’5.1% fl-2020 u b’5.4% fl-2030. Dawn il-previżjonijiet juru b’mod ċar li d-deċiżjoni u l-implimentazzjoni tal-miri ta' l-2020 miftiehma mill-Kunsill Ewropew hija meħtieġa malajr kemm jista' jkun. IMPATTI FUQ L-EKONOMIJA TA’ L-UE Inflazzjoni Il-prezzijiet għoljin taż-żejt joħolqu l-inflazzjoni fl-UE. Iż-żidiet reċenti ta’ l-inflazzjoni seħħew l-aktar minħabba ż-żieda fil-prezzijiet ta' l-enerġija u ta' l-ikel, li jammontaw għal medja ta' madwar 10% u 20% ta' l-infiq domestiku, rispettivament. Il-kontribut ta’ l-inflazzjoni fis-settur ta’ l-enerġija għaż-żieda fl-Indiċi Armonizzat tal-Prezzijiet tal-Konsumatur fl-ewwel tliet xhur ta’ l-2007 laħaq medja ta’ 0.8% fiż-żona ta’ l-euro. Bl-istess mod, għolew il-prezzijiet ta’ għadd ta’ prodotti agrikoli, bħall-qamħ, il-prodotti tal-ħalib u l-laħam. Madankollu, fl-UE hemm differenzi sostanzjali fl-effett li l-prezzijiet ta' l-ikel u ta' l-enerġija qed iħallu fuq l-inflazzjoni globali, minħabba varjazzjonijiet fil-persentaġġi relattivi tan-nefqa domestika globali fuq l-ikel u l-enerġija, u l-eżistenza, f’ċerti pajjiżi ta’ prezzijiet issussidjati bħall-fjuwils likwidi u l-elettriku. Il-livell ta’ kompetizzjoni fis-swieq ta’ l-enerġija wkoll jista’ jinfluwenza l-iżviluppi fil-prezzijiet f’pajjiżi individwali. Stimi għall-pajjiżi l-kbar fiż-żona ta’ l-euro juru li l-effett dirett ta’ żieda ta’ € 10 fil-prezzijiet taż-żejt tkun tfisser żieda fl-inflazzjoni ta’ bejn 0.6 u 0.8 punti perċentwali matul l-ewwel sena wara ż-żieda. Globalment, x'aktarx li l-prezzijiet taż-żejt jibqgħu għoljin fuq terminu twil ta’ żmien. L-aktar li se jintlaqtu fil-laħam il-ħaj se jkunu dawk il-konsumaturi domestiċi li l-akbar proporzjon tan-nefqa tagħhom tmur fuq l-enerġija u l-ikel. Impatti fuq il-konsumaturi domestiċi L-ispejjeż fuq l-enerġija jagħmlu parti sostanzjali mill-baġits tal-konsumaturi domestiċi u fil-ġejjieni dawn mistennija jiżdiedu. Dan ifisser li l-Ewropej se jkollhom bżonn jallokaw aktar fondi biex iħallsu l-kontijiet ta’ l-elettriku. Ir-rata taż-żieda tal-prezzijiet tal-fjuwils likwidi għall-użu domestiku u għat-trasport personali bejn April 2007 u April 2008 qabżet bil-ħafna l-Indiċi Armonizzat tal-Prezzijiet tal-Konsumatur (HICP) globali għall-istess perjodu. Fil-livell Ewropew, l-HICP żdied b' 3.6%, il-prezzijiet tal-fjuwils likwidi għall-użu domestiku b’35.2% u dawk tal-fjuwil għal tagħmir ta’ trasport bi 12.7%. Madankollu, iż-żidiet fil-prezz tal-fjuwil jolqtu b’mod differenti lill-Istati Membri individwali. L-ogħla rata kienet irreġistrata fir-Renju Unit (69.1%). Għal għadd ta’ Stati Membri (il-Belġju, il-Ġermanja, Franza, il-Lussemburgu, il-Finlandja), ir-rati taż-żieda qabżu l-medja Ewropea. Ir-rati taż-żieda tal-prezzijiet tal-fjuwils għall-użu individwali tat-trasport kienu iktar konformi, bejn l-ogħla fl-Estonja (25.1%) u l-aktar waħda baxxa fis-Slovenja (4.8%). Barra minn hekk, din iż-żieda ħolqot sensiela ta’ reazzjonijiet li laqtet oġġetti importanti oħrajn fil-baġit domestiku bħal ma hi n-nefqa fuq prodotti trasportati. L-effetti taż-żieda qawwija tal-prezz taż-żejt fuq setturi speċifiċi Fis- settur tas-sajd , bil-livelli kurrenti tal-prezzijiet, l-ispejjeż tal-fjuwil huma stmati li jammontaw għal aktar minn €2.4 biljun fis-sena, jew aktar minn 30% tal-valur tal-ħatt tal-ħut fl-UE. Xi operaturi, speċjalment id-dgħajjes tat-tkarkir, qed jintlaqtu bl-agħar mod hekk kif l-ispejjeż tal-fjuwil jistgħu jammontaw għal 50% tad-dħul. B’kuntrast ma’ dan, f’dawn l-aħħar snin, il-prezzijiet tal-ħut staġnaw u saħansitra naqsu. Konsegwentement, bil-prezzijiet kurrenti tal-fjuwil, is-segmenti ta’ l-industrija tat-tkarkir qed jagħmlu telf jew inkella qligħ marġinali. Għall-industrija tas-sajd, il-pressjoni ekonomika esterna dejjem tiżdied tal-prezzijiet jogħlew tal-fjuwil tkompli żżid il-pressjoni, li tinkludi l-kapaċità żejda tal-flotot u l-bażi tar-riżorsi dgħajfa minħabba sajd eċċessiv. Il-prezzijiet għoljin taż-żejt jistgħu iħallu impatt sinjifikanti fuq il-profitabbiltà u l-kompetittività tas- settur agrikolu . L-impatt fuq id-dħul ta’ azjenda familjari se jvarja madwar l-Istati Membri ta’ l-UE, u jiddependi mhux biss fuq l-istruttura tan-nefqa, iżda wkoll fuq il-profitabbiltà tas-settur agrikolu. Is-sehem ta’ l-ispejjeż influwenzati direttament mill-prezzijiet taż-żejt (fjuwil, fertilizzant u protezzjoni ta’ uċuh ir-raba) fil-ispejjeż totali ta' l-azjenda agrikola tvarja konsiderevolment skond it-tip ta' biedja li ssir. Iż-żejt għadu jiddomina fis- settur tat-trasport , fejn jammonta għal 97% tal-konsum ta’ l-enerġija. L-ispejjeż tat-trasport għall-industrija jistgħu jvarjaw bejn 1% sa 10% tal-valur aħħari tal-prodott. Il-konsumaturi domestiċi jonfqu 13.6% tal-konsum totali aħħari tagħhom fuq it-trasport. Għalhekk, l-irduppjar tal-prezzijiet taż-żejt mhux raffinat jirrappreżenta żieda ta’ bejn 12% u 15% fl-ispejjeż tat-trasport, li jista' jammonta għal kważi 1% tal-konsum domestiku finali. Fis-settur ta’ l-avjazzjoni, l-Assoċjazzjoni Internazzjonali tat-Trasport bl-Ajru (IATA) qed tbassar telf ta’ US$2.3 biljun fl-2008, ibbażat fuq prezz taż-żejt ta’ US$106.5 kull barmil. Huwa mistenni li ż-żieda fil-prezzijiet taż-żejt se tħalli effetti partikolari fuq setturi industrijali li huma aktar dipendenti fuq il-fjuwil għall-attivitajiet tagħhom. Fl- industrija kimika bażi, iż-żejt u l-gass huma l-akbar komponenti tan-nefqa billi ż-żejt huwa l-materja prima ewlenija li tiġi pproċessata u fl-istess ħin huwa wkoll is-sors primarju ta' enerġija. Iż-żieda fil-prezz taż-żejt tħalli konsegwenzi diretti fuq il-prezz ta’ ħafna mill-intermedjarji kimiċi użati fil-produzzjoni tal-plastik u l-lastku. Fis- settur tal-karozzi , iż-żidiet fil-prezz taż-żejt x’aktarx li jixprunaw aktar riċerka u t-tqegħid fis-suq ta’ vetturi effiċjenti fl-użu ta’ l-enerġija u jinkoraġġixxu investimenti għall-effiċjenza tal-fjuwil. Attwalment, ħafna mill-isforz qed ikun indirizzat lejn it-tnaqqis ta' l-impatt tal-konsum ta' l-enerġija abbażi ta' fjuwils tradizzjonali. Bil-prezzijiet tal-petrol fil-livelli ta’ bħalissa, l-attenzjoni tal-konsumaturi qed iddur aktar fuq l-ispejjeż operattivi, għalhekk l-industrija qed tingħata argument kummerċjali favur it-titjib ta' l-effiċjenza tal-fjuwil u għall-aġġustament ta' l-istrateġiji kummerċjali. Il-prezzijiet għoljin taż-żejt jistgħu ukoll iġibu magħhom ċerti opportunitajiet hekk kif tinħoloq domanda għal tekniki u proċessi ġodda u dawn isiru aktar kompetittivi. Is-setturi li jistgħu jibbenefikaw huma s-setturi ta’ l-enerġija li tiġġedded u dawk li jispeċjalizzaw f’teknoloġiji ta’ l-effiċjenza enerġetika. Indubjament teżisti l-ħtieġa għal aktar riċerka f’ekoteknoloġiji li jkunu aktar effiċjenti u jikkunsmaw anqas – qasam fejn l-UE qiegħda minn ta’ quddiem. Jista’ jagħti l-każ li l-kundizzjonijiet kurrenti tas-suq iżidu d-domanda għal prodotti u sistemi li jiffrankaw l-enerġija u li jużaw l-enerġija b'mod effiċjenti u fjuwils mhux fossili, b’żidiet korrispondenti fid-domanda għat-teknoloġiji enerġetiċi relevanti. F’dan l-isfond, l-Istati Membri jistgħu wkoll jiddeċiedu li jirrevedu r-rwol li għandha l-enerġija nukleari fost l-għejun enerġetiċi differenti li jużaw. IMPATTI MAKROEKONOMIċI FIL-PAJJIżI F’FAżI TA’ żVILUPP Il-prezzijiet aktar għoljin ta’ l-ikel u ż-żejt flimkien jakkumulaw u jwasslu għal żidiet qawwija fl- inflazzjoni fuq il-prezzijiet tal-konsumatur fil-biċċa l-kbira tal-pajjiżi li għadhom fil-fażi ta’ żvilupp. Li kieku dan jirriżulta f’żieda ġenerali tas-salarji u l-prezzijiet, din iż-żieda fir-rati ta’ l-inflazzjoni tkun waħda aktar permanenti. Bil-prezzijiet taż-żejt li qegħdin jogħlew, il-prattika f’xi pajjiżi fil-fażi ta' żvilupp li jissussidjaw il-prezzijiet ta' l-enerġija qed issir dejjem aktar insostenibbli f’ termini ta’ finanzi pubbliċi. Għal dawk il-pajjiżi fil-fażi ta’ żvilupp li jimpurtaw iż-żejt b’mod nett , il-prezzijiet aktar għoljin taż-żejt iżidu l-istress ikkawżat mill-prezzijiet għoljin ta' l-ikel, u jitfgħu pressjoni fuq l-ifqar fost il-fqar. Id-deterjorament fit-termini kummerċjali tagħhom jimplika żbilanċ ogħla fil-kont kurrenti tagħhom u l-ħtieġa li jsibu finanzjament estern addizzjonali. Il-kontijiet aktar għoljin ta’ l-importazzjonijiet taż-żejt jaffettwaw b’mod negattiv il-bilanċ kummerċjali u - jekk dan ma jiġix ibbilanċjat minn tranżazzjonijiet esterni oħrjan - il-bilanċ tal-kont kurrenti. L-aġġustament ikollu jsir permezz ta’ deprezzament tar-rata tal-kambju biex jitnaqqsu l-importazzjonijiet u jitħeġġu l-esportazzjonijiet – u b’hekk il-prezz ta’ l-importazzjonijiet taż-żejt jogħla ulterjorment – u/jew minn rati ta' imgħax ogħla, biex jiġi akkumpanjat it-tnaqqis tar-riżervi netti barranin u jiġbdu finanzjament estern addizzjonali. Rati ta’ imgħax għola u anqas riżervi barranin jistgħu inaqqsu r-ritmu tat-tkabbir u jżidu l-vulnerabbiltà finanzjarja ta' l-ekonomija. Għal dawk il-pajjiżi fil-fażi ta' żvilupp li jesportaw iż-żejt b'mod nett, iż-żieda fid-dħul miż-żejt toħloq influssi sostanzjali ta’ muniti barranin, u dan jinkoraġġixxi żieda fil-valur tar-rati reali tal-kambju li twassal għal tnaqqis tal-kompetittività esterna tas-settur tan-negozju ta' prodotti li mhumiex ikkunsidrati bħala riżorsi. Dawn il-problemi ta’ assorbiment joħolqu sfidi partikolari fir-rigward tal-politiki makroekonomiċi, barra minn governanza dgħajfa tad-dħul miż-żejt. Ħafna pajjiżi fil-fażi ta’ żvilupp li jesportaw iż-żejt ħolqu fondi tad-dħul miż-żejt, li jinvestu d-dħul mill-ġdid u jkun jista’ jsir użu minnhom biex tiġi stabilizzata l-ekonomija fi żminijiet ġejjiena ta' bżonn. RISPOSTI TA' POLITIKA MILL-UE Ir-reazzjoni ta’ l-UE għaż-żidiet reċenti fil-prezzijiet taż-żejt għandha tkun imsejsa fuq is-suppożizzjoni li l-prezzijiet x’aktarx jibqgħu għoljin minn terminu medju sa terminu twil ta' żmien. Dan jimplika l-ħtieġa għal aġġustament strutturali, li jeħtieġ ikun aċċelerat biex iħalli effetti pożittivi kemm jista’ jkun malajr. Fl-istess ħin, l-effetti fuq terminu qasir fuq xi gruppi vulnerabbli għandu jittaffa, u dawn jingħataw l-għajnuna biex jadattaw għas-sitwazzjoni ġdida tas-suq. Għandha tingħata attenzjoni kbira dwar il-proposti li jibbilanċjaw iż-żidiet fil-prezz taż-żejt permezz ta’ qtugħ fir-rati fiskali. X’aktarx li l-effett ikun li d-dħul mill-konsumaturi jiġi trasferit lill-pajjiżi li jissupplixxu ż-żejt, bir-riżultat li l-iżbilanċi globali jiggravaw. Wara dan ikun imiss żieda ulterjuri fil-prezzijiet li twassal għal distorsjoni fl-iffunzjonar tas-suq uniku, li min-naħa tagħha ddagħjjef l-isforzi ta' l-UE biex ittejjeb l-użu effiċjenti ta' l-enerġija. It-tweġiba politika ewlenija trid tkun li l-UE ssir aktar effiċjenti fl-użu ta' l-enerġija, u anqas dipendenti fuq il-fjuwils fossili. Din hija l-istrateġija segwita fil-pakkett tat-tibdil fil-klima u ta’ l-enerġija li tiġġedded, li għandu l-għan li jtejjeb is-sigurtà ta' l-enerġija ta’ l-UE billi jnaqqas id-dipendenza tagħna fuq fjuwils fossili impurtati u permezz tad-diversifikazzjoni tal-provvista, billi tiġi żviluppata enerġija li tiġġedded kif ukoll bl-użu effiċjenti ta’ l-enerġija. L-UE ħasbet bil-quddiem u stabbilixxiet l-għan ta' ġejjieni b'użu limitat ta' karbonju, filwaqt li ddefinixxiet fejn trid tasal sa l-2020, u b'hekk ippermettiet li l-gvernijiet, il-kumpaniji u l-konsumaturi domestiċi, jiżviluppaw l-aħjar taħlita ta' investimenti, inċentivi u obbligi biex tiżgura li tilħaq l-għan tagħha. Barra minn hekk din l-istrateġija se ttejjeb il-kompetittività ta’ l-industrija ta’ l-UE billi tagħmilha anqas vulnerabbli għal tibdil fil-prezzijiet taż-żejt. Il-ftehim dwar il-passi li jmiss fil-bini ta’ suq intern validu fl-enerġija se jnaqqas ukoll il-vulnerabbiltà ta’ l-UE u ta’ l-Istati Membri tagħha fil-konfront tal-varjazzjonijiet fil-prezzijiet. Passi immedjati: intaffu l-impatt fuq il-konsumaturi Il-konsumaturi domestiċi Ewropej qegħdin iħossu l-impatt taż-żieda reċenti fil-prezzijiet. L-Istati Membri għandhom il-possibbiltà li jtaffu l-piż fuq l-aktar partijiet vulnerabbli tal-popolazzjoni. - Iż-żidiet reċenti tal-prezzijiet qegħdin jinħassu minn dawk li n-nefqa tagħhom fuq l-enerġija tassorbi parti proporzjonalment ogħla mid-dħul tagħhom. Is-sostenn ta’ l-ifqar konsumaturi domestiċi jista’ jkun ġustifikat u jaf ikun meħtieġ – iżda dan għandu jkun iffokat u jippromwovi aġġustament għal prezzijiet taż-żejt li se jibqgħu fuq dawn il-livelli b’mod permanenti. Għandha tingħata attenzjoni partikolari biex jiġi żgurat li s-sostenn ma jikkostitwixxix kumpens artifiċjali li jdewwem l-aġġustamenti strutturali meħtieġa jew li jimpedixxi t-tnaqqis meħtieġ fid-domanda ta’ l-enerġija. Kwalunkwe miżura kompensatorja fuq perjodu qasir m'għandu jkollha l-ebda konnessjoni mal-prezz ta’ l-enerġija nnifsu u tiffoka fuq trasferimenti tad-dħul biex jitnaqqas it-telf mid-dħul reali kkawżat mill-prezzijiet għoljin ta’ l-enerġija. Il-miżuri diretti fuq id-dħul ikunu ppreferuti minn miżuri bħal vawċers ta' fjuwil li jista' jisfoka s-sinjal li ġej minn prezzijiet ogħla ta' l-enerġija. - It-tibdil fis-sistema tat-tassazzjoni taż-żejt għandha tkun trattata b’attenzjoni, għaliex dan jista’ jirriżulta fi prezzijiet li jkunu saħansitra ogħla. It-tnaqqis tat-taxxa jista’ jiġi interpretat ħażin mill-produtturi u s-swieq taż-żejt bħala li l-konsumaturi jkunu kapaċi u favur li jassorbu żidiet ulterjuri fil-prezz jekk il-gvernijiet tagħhom jiddeċiedu li jnaqqsu t-taxxi. L-Istati Membri għandhom jevitaw li jagħtu l-impressjoni li l-but taċ-ċittadin se jagħmel tajjeb għaż-żidiet tal-prezzijiet ta’ l-enerġija. Il-laqgħa reċenti tal-Kunsill ta' l-ECOFIN tenna l-ftehim ta' Manchester ta' l-2005 li "għandhom jiġu evitati politiki fiskali u politiki simili ta’ intervent li joħolqu distorsjoni, għaliex dawn jimpedixxu l-aġġustament meħtieġ ta' l-aġenti ekonomiċi. Kwalunkwe miżura meqjusa li ttaffi l-impatt tal-prezzijiet għoljin taż-żejt fuq l-ifqar partijiet tal-popolazzjonijiet għandha tittieħed għal żmien qasir u tkun iffokata, u għandha tevita effetti ta' distorjsoni". - Samit ta’ livell għoli bejn il-pajjiżi li jikkunsmaw iż-żejt u dawk li jipproduċuh: Suq taż-żejt bilanċjat ikun fl-interss kemm tal-produtturi kif ukoll tal-konsumaturi taż-żejt u dan jista' jiġi ffaċilitat billi jiġu indirizzati l-kwistjonijiet relevanti kollha fi djalogu f'livell globali. L-UE tista’ tippromwovi l-organizzazzjoni ta’ laqgħat ta’ livell għoli bejn il-produtturi u l-konsumaturi taż-żejt sabiex issir diskussjoni dwar firxa wiesgħa ta’ suġġetti relatati maż-żejt, li jinkludu t-tbassir tad-domanda, il-ħieġa ta' investiment ġdid u ta’ strateġiji aktar koordinati. - L-UE tista’ timmobilizza lill-komunità internazzjonali beix tipprovdi aktar riżorsi lill-pajjiżi li jimpurtaw iż-żejt biex tgħinhom jagħmlu aġġustamenti strutturali ta’ l-ekonomiji tagħhom permezz ta’ mobilizzazzjoni ta’ fondi minn għejun ġodda, inkluż mill-produtturi ta’ l-enerġija, fondi ta’ solidarjetà għaż-żejt u investituri privati. Reazzjonijiet strutturali fuq terminu medju - Id-djalogu ta’ l-UE ma’ fornituri ewlenin taż-żejt bħan-Norveġja, r-Russja u l-OPEC għandu jissaħħaħ. Il-Kummissjoni tfakkar fl-importanza li l-UE u l-Istati Membri tagħha jitkellmu b’vuċi waħda fir-relazzjonijiet esterni dwar l-enerġija u li jikkoordinaw l-attivitajiet tagħhom. Fil-qafas ta’ dawn id-djalogi, għandha tissokta l-ħidma li jinħolqu opportunitajiet ġodda ta’ investiment u ta’ żvilupp tal-produzzjoni u li s-swieq jiġu megħjuna biex isiru aktar effiċjenti u trasparenti kemm fuq in-naħa tal-provvista kif ukoll fuq in-naħa tad-domanda. Il-Kummissjoni se tkompli tesplora l-opportunitajiet li dawn id-djalogi jagħtu għat-tisħiħ tas-sigurtà enerġetika ta' l-UE. - Teżisti l-ħtieġa li jsir monitoraġġ tal-kompetizzjoni fl-ipproċessar, il-produzzjoni u l-bejgħ taż-żejt u tal-prodotti petrolifiċi. Fi żminijiet meta l-prezzijiet taż-żejt huma għoljin huwa importanti li jkun żgurat li l-prezzijiet jiġu stabbiliti f’kundizzjonijiet kompetittivi normali. Il-Kummissjoni se tkompli ssegwi l-iżviluppi fis-settur u tieħu l-azzjoni adegwata fir-rigward ta' kull distorsjoni tal-kompetizzjoni li tiġi skoperta. - Fl-istess ħin, aktar trasparenza u affidabbiltà u l-publikazzjoni aktar frekwenti ta' data dwar stokkijiet kummerċjali taż-żejt jistgħu jgħinu biex titnaqqas l-instabbiltà tal-prezzijiet. Il-Kummissjoni se teżamina l-vijabbiltà li ssegwi l-eżempju tas-sħab kummerċjali tagħha fl-iżgurar id-disponibbiltà pubblika ta’ informazzjoni relevanti dwar stokkijiet kummerċjali. - Il-Kummissjoni se tiffoka fuq is-sigurtà tal-provvista u l-politika esterna dwar l-enerġija fit-tieni reviżjoni strateġika dwar l-enerġija li se twettaq sa tmiem is-sena. Din se tinkludi proposti għat-titjib ta' l-effiċjenza tal-politika esterna dwar l-enerġija ta’ l-UE bil-għan li tiżgura s-sigurtà kollettiva ta' l-enerġija ta’ l-UE. - It-tieni reviżjoni strateġika dwar l-enerġija se tkun akkumpanjata minn proposta għar-reviżjoni tal-leġiżlazzjoni Komunitarja eżistenti dwar l-istokkijiet taż-żejt ta’ emerġenza sabiex toħloq qafas sempliċi u integrat li jipprovdi trasparenza. Din għandha tkopri l-obbligi ta’ l-istokkijiet, l-għażliet ta’ konformità, il-koordinazzjoni tar-rilaxx, ir-rappurtaġġ u d-disponibbiltà tad- data . Se jsir ukoll monitoraġġ tal-kapaċità insuffiċjenti u inadegwata tar-raffineriji fl-UE. L-attivitajiet ta’ l-osservatorju tas-suq dwar l-enerġija tal-Kummissjoni qegħdin jiġu żviluppati ulterjorment biex jipprovdu d- data neċessarja dwar is-suq u konsulenza xierqa. - Il-miżuri fiskali se jiġu eżaminati biex tiġi megħjuna u ffaċilitata l-bidla għal ekonomija b'livell baxx ta’ karbonju. Il-Kummissjoni qed teżamina għażliet għar-reviżjoni tad-direttiva dwar it-tassazzjoni ta’ l-enerġija. Dan għandu jkun pass favur li jiġi żgurat li t-taxxi dwar l-enerġija jkunu imposti bl-aktar mod effettiv u li ma joħloqx distorsjoni sabiex l-ispejjeż esterni jiġu internalizzati u jingħata appoġġ għall-objettivi usa’ ta' l-UE fir-rigward ta' politika dwar l-enerġija. Bl-istess mod, it-tassazzjoni tal-karozzi tista’ ssir b’mod aktar effettiv biex tħajjar lill-konsumaturi jagħżlu karozzi li huma aktar effiċjenti fl-użu ta' l-enerġija. - Il-profitti enormi ta’ l-industriji ta' l-estrazzjoni taż-żejt għandhom jintużaw favur l-investiment. Ċerti Stati Membri qegħdin jikkunsidraw l-għażla li jintaxxaw lil dawn l-industriji . Għadd ta’ pajjiżi Ewropej (in-Norveġja, ir-Renju Unit) jiġbru dħul fiskali mill-kumpaniji taż-żejt u l-gass permezz ta’ taxxi speċjali fuq il-qligħ tagħhom. Madankollu, il-kumpaniji taż-żejt u l-gass jużaw il-qligħ tagħhom biex jesploraw riżorsi ġodda, u ħafna minnhom jinvestu wkoll f’teknoloġiji ħielsa mill-karbonju, li se jnaqqsu l-pressjoni fuq il-prezzijiet taż-żejt fil-ġejjieni. Jeħtieġ li jinstabu modi biex jiġu inkoraġġiti l-investimenti fit-teknoloġiji ta' enerġija fossili u mhux fossili kif ukoll fl-esplorazzjoni u d-distribuzzjoni. Fi kwalunkwe każ għandu jiġi evitat li l-konsegwenzi fit-tul ta’ taxxi ġodda jew arranġamenti oħra titfa’ lura l-investimenti fl-esplorazzjoni, l-estrazzjoni u t-teknoloġiji ġodda. - L-UE se tintensifika d-djalogi dwar l-enerġija mal-pajjiżi sħab ġirien tagħha u ma' dawk li għadhom f’fażi ta' żvilupp biex tgħinhom iżidu l-investiment fl-infrastruttura ta’ l-enerġija, inkluża enfasi fuq il-promozzjoni dwar soluzzjonijiet ta’ enerġija li tiġġedded u użu effiċjenti ta’ l-enerġija. Barra minn hekk se tiġbed l-attenzjoni fuq il-fatt li s-sussidji fuq il-fjuwil joħolqu distorsjoni fil-bidla għal użu aktar effiċjenti tal-fjuwil. Reazzjonijiet strutturali fit-tul - Wara d-deċiżjonijiet tal-Kunsilli Ewropew tar-rebbiegħa ta' l-2007 u l-2008, l-Istati Membri għandhom jiffinalizzaw il-ħidma tagħhom fir-rigward tal-ħidma tal-proposti tal-Kummissjoni ta’ Jannar 2008 dwar l-enerġija li tiġġedded u t-tibdil tal-klima b’impenn li jintlaħaq ftehim politiku dwarhom sa tmiem is-sena. Jekk il-miri proposti jiddaħħlu fis-seħħ l-investituri jingħataw il-garanziji meħtieġa li jwasslu għall-bidla meħtieġa fit-taħlita enerġetika u jibdlu l-isfida kurrenti ta' prezzijiet għoljin taż-żejt f'opportunità għall-UE. Għalhekk il-Kummissjoni tħeġġeġ lill-Istati Membri u lill-Parlament Ewropew biex b’mod prijoritarju jikkonċentraw l-isforzi tagħhom fuq l-elementi tal-pakkett li jeħtieġu diskussjoni ulterjuri. - Huma meħtieġa aktar titjib fl-effiċjenza u aġġustamenti tad-domanda. Il-prezzijiet dejjem jogħlew tal-prodotti ta’ l-enerġija jikkumplimentaw l-istrumenti ekonomiċi u regolatorji li jinkoraġġixxu l-użu effiċjenti ta' l-enerġija. Il-prezzijiet għoljin jappellaw għal bidla fl-imġiba: l-enerġija hija riżorsa skarsa, li għandha tintuża b’responsabbiltà u b’aktar effiċjenza. L-UE tgawdi mill-vantaġġ li hija aktar effiċjenti fl-użu ta’ l-enerġija minn bnadi oħra tad-dinja iżda jeħtieġ li tagħmel progress aktar serju lejn l-għan li tekonomizza l-enerġija b' 20%, kif imniżżel fil-pjan ta’ azzjoni ta’ l-2006 dwar l-użu aktar effiċjenti ta’ l-enerġija. Id-Direttiva dwar l-Ekodisinn, li qed tiġi implimentata bħalissa, tistabbilixxi rekwiżiti ta’ użu effiċjenti ta’ l-enerġija fir-rigward ta’ prodotti li jużaw l-enerġija li jitqiegħdu fis-suq fl-Unjoni Ewropea.[7] Teżisti evidenza li turi li d-djar u l-industrija jistgħu jibbenefikaw meta jinvestu f’apparat u drawwiet li jwasslu għal anqas konsum ta’ enerġija. Pereżempju, l- Energy Saving Trust tar-Renju Unit tikkalkula li jekk kull dar adegwata fir-Renju Unit tinstalla insulazzjoni bejn il-ħitan, dan inaqqas l-emissjonijiet ta’ CO2 b’madwar 6 miljun tunnellata u jiġu ffrankati £700 miljun kull sena. Aktar tard din is-sena l-Kummissjoni se tipproponi l-estensjoni tad-Direttiva dwar il-Prestazzjoni ta’ l-Enerġija tal-Bini[8]. - L-analiżi tal-Kummissjoni dwar il-pjanijiet nazzjonali ta’ azzjoni ta’ l-Istati Membri dwar l-użu effiċjenti ta’ l-enerġija[9] wriet li hemm differenzi bejn l-impenn politiku favur l-użu effiċjenti ta’ l-enerġija u l-proposti mmirati biex jindirizzaw l-isfidi. Jeħtieġ li l-Istati Membri jikkunsidraw bis-serjetà li jagħtu spinta lill-kampanji tagħhom favur l-iffrankar ta’ l-enerġija, fost l-oħrajn permezz ta’ għotjiet lil sidien ta’ djar u bini biex jagħmlu l-investimenti meħtieġa. Eżempji bħall-partenarjati favur l-iffrankar ta’ l-enerġija mħaddma mill-belt ta’ Berlin għall-immodifikar ta’ tagħmir f’bini pubbliku u privat juru l-iffrankar annwali ta’ l-enerġija (26%) jista’ jiffinanzja l-ispejjeż ta' l-immodifikar tat-tagħmir. - Jeħtieġ li l-industriji li jużaw l-enerġija b’mod intensiv isiru aktar effiċjenti. F’terminu medju u twil ta’ żmien, kemm minħabba l-prezzijiet ogħla ta’ l-enerġija kif ukoll b'riżultat ta' għanijiet ċari fir-rigward tat-tibdil fil-klima, il-prospetti ġejjiena tas-setturi li jikkunsmaw ħafna enerġija se jiddependi fuq kemm jibdew jagħmlu użu anqas intensiv ta' enerġija, u jnaqqsu l-emissjonijiet tas-CO2. Il-miżuri li se jittieħdu favur dawn is-setturi fil-kuntest ta’ l-EU ETS se jitfasslu madwar dan il-għan. Il-linji gwida riveduti għall-għajnuna ambjentali mill-Istat[10] maħruġa mill-Kummissjoni f’Jannar ta’ l-2008 jiprovdu lill-Istati Membri bil-possibbiltà li jappoġġjaw investimenti favur l-użu effiċjenti ta’ l-enerġija, l-enerġiji li jiġġeddu, ċerti tipi ta’ bijofjuwils u l-proċessi ta’ produzzjoni li jniġġsu anqas. Il-prezzijiet għoljin ta' l-enerġija iservu biss biex dawn l-investimenti jħallu aktar qligħ. - Is-settur tat-trasport jeħtieġ jagħmel tibdil strutturali u teknoloġiku sabiex juża l-enerġija b’mod aktar effiċjenti. Jeħtieġ li l-ispejjeż esterni tat-trasport tal-merkanzija u tal-passiġġieri jiġu internalizzati. Il-Kummissjoni se tiproponi reviżjoni tad-Direttiva dwar l- Eurovignette sabiex l-Istati Membri jkunu jistgħu jagħżlu din l-internalizzazzjoni fir-rigward ta’ vetturi li jġorru l-merkanzija. Il-ġlieda kontra ż-żidiet fil-prezz taż-żejt tirrekjedi bidla għal modi ta’ trasport li ma jikkunsmawx daqstant enerġija. Biċċiet minnhom, bħat-trasport marittimu, il-ferroviji u t-trasport b’karozzi tal-linja u kowċijiet, huma aktar effiċjenti billi jippermettu trasport kollettiv fejn jistgħu jiġu ggwadanjati ekonomiji ta’ skala. Barra minn hekk, il-Kummissjoni qed timplimenta l-istrateġija mġedda tagħha favur it-tnaqqis ta’ l-emissjonijiet ta’ CO2 u t-titjib ta' l-effiċjenza tal-fjuwil tal-karozzi[11]. Bħala parti minn dan, dan l-aħħar il-Kummissjoni ressqet proposta leġiżlattiva għat-tnaqqis ta’ l-emissjonijiet tas-CO2 tal-karozzi ġodda għal medja ta’ 130 g/km sa l-2012[12] u pproponiet leġiżlazzjoni għat-titjib tal-prestazzjoni tas-CO2 b'rabta mat-tajers[13]. - Ir-ristrutturar tas-settur tas-sajd se jkun akkumpanjat. Ir-ristrutturar neċessarju tas-settur jeħtieġ ikun ġestit b’mod li jtaffi r-riperkussjonijiet ekonomiċi u soċjali. Il-Fond Ewropew għas-Sajd jista’ jipprovdi l-qafas u l-finanzjament meħtieġa favur l-appoġġ ta’ proċess ta’ aġġustament, abbażi ta’ pjanijiet ta’ ristrutturar u l-irtirar għat-tnaqqis tal-flotta, kif ukoll miżuri soċjali u ta’ konverżjoni. Qegħdin jiġu kkunsidrati wkoll miżuri oħrajn li jgħinu l-aġġustament tas-settur. Dawn l-interventi m’għandhomx ikunu marbuta direttament mal-prezzijiet tal-fjuwil sabiex jiġu evitati distorsjonijiet fuq il-kompetizzjoni. - Attwalment il-Kummissjoni qiegħda teżamina wkoll l-impatt possibbli ta’ strumenti bħal inċentivi fiskali diretti, sussidji diretti jew tnaqqis tar-rati tal-VAT bħala mezz li jinkoraġġixxi l-iffrankar ta’ l-enerġija fid-djar. Il-Kummissjoni se tirrapporta dwar ir-riżultati fil-ħarifa. Xi Stati Membri diġà introduċew miżuri li jinkoraġġixxu lil utenti domestiċi jixtru aktar apparat li jikkonsma anqas enerġija, inklużi sussidji diretti, u l-possibbiltà li n-nefqa fuq il-konsum effiċjenti ta’ l-enerġija tiġi bbilanċjata mit-taxxa fuq id-dħul. - Il-prezzijiet għoljin taż-żejt, tal-faħam u tal-gass jirrikjedu diversifikazzjoni akbar tal-provvista ta' l-enerġija ta' l-UE. Barra minn hekk dawn se jnaqqsu d-differenzi fil-prezzijiet bejn l-enerġiji li jiġġeddu u l-fjuwils fossili. Bħala sostituti li jqarrbu għad-diżil u l-petrol, wieħed jista’ jistenna li l-prezzijiet tas-suq tal-bijofjuwils isegwu mill-qrib l-iżviluppi tal-prezzijiet tal-petrol u d-diżil. Dan jimplika li użu akbar ta' bijofjuwils sostenibbli m’huwiex se jnaqqas l-impatt ta' prezzijiet taż-żejt aktar għoljin għall-konsumaturi ta' l-enerġija, iżda se jtejjeb is-sigurtà tal-provvista permezz ta' diversifikazzjoni tas-sorsi. Dan se jgħin biex jittaffew l-effetti ta’ kull tnaqqis taż-żejt li jseħħ fil-ġejjieni, sakemm ikun jista’ jintuża sehem akbar ta’ enerġija li tiġġedded fit-taħlitiet tal-fjuwil. Filwaqt li jirrikonoxxu li kull Stat Membru jista’ jiddeċiedi b’mod individwali jekk jużax jew le l-enerġija nukleari, l-Istati Membri jistgħu janalizzaw mill-ġdid ir-rwol li jixtiequ jagħtu lill-enerġija nukleari fil-provvista ta' l-enerġija tagħhom. KONKLUżJONIJIET Il-prezzijiet aktar għoljin taż-żejt jixprunaw lill-UE biex timplimenta l-politiki integrati tagħha dwar l-enerġija u t-tibdil fil-klima. Minkejja d-diffikultajiet li qed jinħassu minn ċerti setturi tal-popolazzjoni ta’ l-UE fir-rigward tal-kontijiet ta’ l-elettriku li qegħdin dejjem jogħlew, is-soluzzjonijiet jinstabu biss billi jsir tibdil fid-domanda ta’ l-enerġija u jitħeġġeġ l-użu effiċjenti ta’ l-enerġija mill-ekonomija kollha kemm hi. Il-miżuri li jtaffu l-problema fuq perjodu qasir ta’ żmien meħuda mill-Istati Membri għandhom ikunu mmirati sew u m’għandhomx iwasslu għal effetti ta’ distorsjoni fis-suq intern. F’dan il-kuntest, il-Kummissjoni tirrakkomanda lill-Kunsill Ewropew biex: - Jikkonferma r-rieda tiegħu li jadotta miżuri vinkolanti li jdaħħlu fis-seħħ il-miri ta' l-2020 dwar l-enerġija li tiġġedded, il-bijofjuwils u t-tnaqqis fil-gassijiet b’effett serra sa tmiem l-2008, li huma miżuri essenzjali għal titjib sostanzjali fl-effiċjenza enerġetika u d-diversifikazzjoni tal-provvista enerġetika ta’ l-UE; - Jagħti spinta ’l quddiem favur l-effiċjenza ta' l-enerġija fin-negozju u fid-djar privati biex tkun tista’ ssir ekonomija akbar f'konformità ma' l-għanijiet miftiehma; - Jieħu nota li r-reviżjoni strateġika tas-settur ta’ l-enerġija dwar is-sigurtà tal-provvista u l-politika esterna dwar l-enerġija li se jitressqu f’qasir żmien, se tirrapporta wkoll dwar l-iffunzjonar tas-swieq taż-żejt u l-pitrolju. Minbarra proposta għat-titjib tat-trasparenza fl-istokkijiet ta' emerġenza taż-żejt il-Kummissjoni se tirrapporta wkoll dwar il-vijabbiltà li tintalab aktar trasparenza dwar l-istokkijiet kummerċjali taż-żejt. - Jieħu nota li l-Kummissjoni qed teżamina għażliet li tirrevedi d-direttiva dwar it-tassazzjoni ta' l-enerġija u f'qasir żmien se tipproponi emendi fuq id-Direttiva dwar l- Eurovignette bħala parti minn spinta ġenerali favur użu aktar effiċjenti ta' l-enerġija; - Jieħu nota dwar l-intenzjoni tal-Kummissjoni li tirrapporta dwar l-użu possibbli ta’ inċentivi fiskali, inkluż rati tal-VAT mnaqqsa biex jiġi inkoraġġit l-iffrankar ta’ l-enerġija; - Jagħti appoġġ għall-organizzazzjoni ta' samit ta’ livell għoli dwar is-swieq taż-żejt bejn il-pajjiżi ewlenin li jipproduċu ż-żejt u dawk li jikkonsmawh, u jsaħħaħ id-djalogi reġjonali u bilaterali li għaddejjin biex jittejbu l-aċċess għas-suq u t-trasparenza; - Jaqbel li l-Istati Membri jistgħu jipprovdu sostenn immirat lil utenti domestiċi, meta tali miżuri jkunu ġustifikati; - Jaqbel li l-Istati Membri jistgħu jagħtu sostenn finanzjarju immirat lill-entitajiet li ntlaqtu l-aktar sakemm din l-għajnuna tintuża favur miżuri ta’ trasferiment, iż-żamma u r-ristrutturar industrijali. Barra minn hekk, kwalunkwe miżura meħuda biex jittaffa l-impatt immedjat tal-prezzijiet għoljin taż-żejt għandha tkun proporzjonali u tħaffef l-aġġustament fuq perjodu twil lejn ekonomija b’użu baxx ta' karbonju; - Jaqbel dwar il-ħtieġa ta’ ristrutturar tas-settur tas-sajd filwaqt li jżomm f'moħħu r-riperkussjonijiet ekonomiċi u soċjali. F’qasir żmien il-Kummissjoni se tagħmel proposti għal miżuri urġenti biex tiżgura s-sopravivenza ta’ dawk is-segmenti tal-flotta Ewropea li l-aktar jinsabu f'qagħda vulnerabbli. - Jabel li jgħin lill-pajjiżi fil-fażi ta’ żvilupp li jimpurtaw iż-żejt b’mod nett biex itaffu l-impatt tal-prezzijiet għoljin taż-żejt, biex jittejjeb l-użu effiċjenti ta' l-enerġija u jiġu żviluppati alternattivi għall-fjuwils fossili, bħala parti mill-politika ta' żvilupp u programmi ta' għajnuna globali ta' l-UE u ta' l-Istati Membri. [1] COM(2008) 321. [2] Fl-2007, ir-rata ta’ dipendenza enerġetika fuq iż-żejt ta’ l-UE żdiedet għal 82.2 % meta mqabbel ma’ l-74.4 % fl-1995. Eurostat, Indikaturi ta' l-enerġija, it-trasport u l-ambjent , edizzjoni ta' l-2007. [3] Il-basket ta’ l-OPEC, li l-prezz tiegħu iqarreb ħafna lejn dak tal-provvista ta’ żejt mhux raffinat ta’ l-UE-27. [4] L-Aġenzija Internazzjonali ta’ l-Enerġija, World Energy Outlook 2007 . [5] Il-Kummissjoni Ewropea, Enerġija u Trasport Ewropej, Xejriet sa l-2030 – aġġornament ta' l-2007. [6] Dan jikkorrispondi għal żieda ta’ 20.5 % f’konsum finali ta’ enerġija, partikolarment għall-ħtiġiet tat-trasport u l-industrija. Id-domanda għall-enerġija tad-djar mistennija tiżdied biss bi 12 %, b’riżultat ta’ tibdil demografiku u fl-istil ta’ l-għajxien. [7] Id-Direttiva 2005/32/KE [8] Id-Direttiva 2002/91 [9] COM(2008) 11. [10] 2008/C 82/01, il-Ġurnal Uffiċjali C 82 ta’ l-1.4.2008. [11] COM(2007) 19. [12] COM(2007) 856. [13] COM(2008) 316.